מוזיאון אנציקלופדי

ממוזער|אוספים במוזיאון הבריטי.
**מוזיאון אנציקלופדי** הוא מוזיאון נרחב, לרוב לאומי, שבו נשמרים חפצים המייצגים תרבויות שונות ומגוון נושאים מקומיים וגלובליים כאחד.

ישנם חוקרים המציינים את חשיבותם של מוזיאונים אנציקלופדיים בבניית תרבות, במיוחד לאור המספר המשמעותי של אנשים החיים מחוץ לארץ מוצאם. הם טוענים שמוזיאונים אלה תורמים בכך שהם חושפים את המבקרים למגוון רחב של תרבויות ומטפחים היסטוריה אנושית משותפת. לעומתם, חוקרים וארכאולוגים אחרים טוענים שמוזיאונים אנציקלופדיים ניתקו חפצי תרבות מסביבתם המקורית, ובכך איבדו את הקשרם.

## מקורות היסטוריים
מוזיאונים אנציקלופדיים החלו להופיע בתקופת הנאורות וצברו תאוצה במאות ה-18 וה-19. המוזיאון הבריטי, שהוקם בלונדון בשנת 1759, היה חלוץ המוזיאונים האנציקלופדיים, והוקם במטרה לספר את סיפורה של התרבות האנושות באמצעות חפצים מרחבי העולם. מודל זה היווה השראה למוסדות גדולים אחרים, כולל המוזיאון המטרופוליטן לאמנות בניו יורק (שנפתח בשנת 1870). מוזיאונים אלה הוקמו על ידי מדינות אימפריאליות כמו בריטניה, צרפת וגרמניה, שהעבירו ממצאים ארכיאולוגיים ואמנותיים מהמדינות בהן שלטו. הממצאים נאספו באמצעות משלחות חקר או כתרומות של אספנים. בארצות הברית נבנו בהמשך מוזיאונים אנציקלופדיים שהסתמכו על תרומות פרטיות.

גם מוזיאון הארמיטז' הרוסי,שנוסד ב-1746, מוגדר כמוזיאון אנציקלופדי ומציג לצד אמנות גם ארכיאולוגיה, תרבויות עתיקות, אדריכלות ועיצוב.

## מוזיאון אוניברסלי
טקסט=A high walled gallery with painting hanging from walls and a statue of Diana the Huntress is packed with visitors.|ממוזער|מבקרים בגלריה הגדולה של הלובר.
המונח "מוזיאון אוניברסלי" (musée universel) צץ בתחילת המאה ה-19 בצרפת ומשקף את המסורת הצרפתית של הצגת אמנות כחלק מסיפור אנושי מאוחד. המוזיאון האוניברסלי מבקש להציג נרטיב מגובש הקושר יחד את ההיסטוריה האנושית והיצירתיות בין תרבויות שונות. המונח "אוניברסלי" מרמז על שאיפה עולמית לייצג את האנושות כולה, במקום להדגיש הבחנות תרבותיות אינדיבידואליות.

המונחים מוזיאון אנציקלופדי ומוזיאון אוניברסלי משמשים לעיתים קרובות לסירוגין כדי לתאר מוסדות האוספים ומציגים חפצים מתרבויות מגוונות ברחבי העולם. הם נבדלים בפילוסופיות הבסיסיות שלהם, במקורות ההיסטוריים ובגישות להצגת נרטיבים תרבותיים. מוזיאונים אנציקלופדיים מתמקדים בגיוון ובקשרים בין תרבויות ומוזיאונים אוניברסליים מדגישים אחדות והיסטוריה אנושית משותפת.

## אתגרים
מתחילת שנות ה-2000 התרבו הדרישות מהמוזיאונים האנציקלופדיים להשיב חפצי תרבות שנבזזו למדינות מוצאם. מבקרים גם מטילים ספק האם מוזיאונים אנציקלופדיים באמת יכולים לייצג את כל התרבויות באופן שווה או שמא הם משקפים את כוחן של האימפריות שהקימו אותם. יש הטוענים גם שהם מתמקדים יותר מדי בפרספקטיבות מערביות. בתגובה לטענות אלה, מנסים המוזיאונים לייצר נרטיבים הכוללים דיאלוג בין-תרבותי. לדוגמה, מוזיאונים אנציקלופדיים מודרניים שואפים לא רק להציג חפצים אלא גם לחבר אותם לסיפורים על ההיסטוריה המשותפת של האנושות.

## מוזיאונים אנציקלופדיים בישראל
טקסט=אוסף מוזיאון ישראל|ממוזער|'''אוסף מוזיאון ישראל'''
מוזיאון ישראל הוקם ב-1965 כמוזיאון אנציקלופדי. האוסף האנציקלופדי של המוזיאון מוצג בשלושה אגפים: אגף בצלאל לאמנות, אגף ברונפמן לארכאולוגיה, אגף מנדל לאמנות ותרבות יהודית.

סוזן לנדאו, שכיהנה כאוצרת ומנהלת מוזיאון ישראל, אמרה בהקשר זה: "אנחנו מוזיאון אנציקלופדי־אוניברסלי. אומנם חלק מהמוזיאון קשור לתרבות יהודית, אבל חשיבותו האמיתית היא בשילוב של האוניברסלי והמקומי, וחשוב לשמור על האיזון הזה".

## הערות שוליים

קטגוריה:מוזיאונים
קטגוריה:אנציקלופדיות
קטגוריה:אוספי המוזיאון הבריטי
קטגוריה:אוספי מוזיאון הלובר
קטגוריה:ארמיטאז'